L-istrateġija Ewropea għall-Foresti - It-Triq 'il Quddiem Kumitat għall-Agrikoltura u l-Iżvilupp Rurali Riżoluzzjoni tal-Parlament Ewropew tat-8 ta' Ottubru 2020 dwar l-Istrateġija Ewropea għall-Foresti - It-Triq 'il Quddiem (2019/2157(INI)) Il-Parlament Ewropew, – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar "Il-Patt Ekoloġiku Ewropew" (COM(2019)0640), il-komunikazzjoni tal-Kummissjoni tal-20 ta' Mejju 2020 dwar l-Istrateġija tal-UE għall-Bijodiversità għall-2030 (COM(2020)0380), u r-riżoluzzjonijiet tiegħu tal-15 ta' Jannar 2020 dwar il-Patt Ekoloġiku Ewropew u tas-16 ta' Jannar 2020 dwar il-15-il laqgħa tal-Konferenza tal-Partijiet (COP15) għall-Konvenzjoni dwar id-Diversità Bijoloġika, – wara li kkunsidra d-Dikjarazzjoni ta' New York dwar il-Foresti, ratifikata fit-23 ta' Ġunju 2014 mill-Unjoni Ewropea, – wara li kkunsidra r-rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tas-7 ta' Diċembru 2018 intitolat "Progress fl-Implimentazzjoni tal-Istrateġija tal-UE għall-foresti – 'Strateġija ġdida tal-UE għall-foresti: għall-foresti u s-settur ibbażat fuq il-foresti'" (COM(2018)0811), – wara li kkunsidra r-riżoluzzjoni tiegħu tat-28 ta' April 2015 dwar "Strateġija ġdida tal-UE għall-Foresti: għall-foresti u s-settur ibbażat fuq il-foresti", – wara li kkunsidra l-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tat-23 ta' Lulju 2019 bit-titlu "It-Tisħiħ tal-Azzjoni tal-UE għall-Protezzjoni u għar-Restawr tal-Foresti tad-Dinja" (COM(2019)0352), – wara li kkunsidra l-konklużjonijiet tal-Kunsill tal-15 ta' April 2019 dwar il-progress dwar l-implimentazzjoni tal-Istrateġija tal-UE għall-Foresti u dwar qafas strateġiku ġdid għall-foresti (08609/2019), – wara li kkunsidra r-Regolament (UE) Nru 1143/2014 tal-Parlament Ewropew u tal-Kunsill tat-22 ta' Ottubru 2014 dwar il-prevenzjoni u l-ġestjoni tal-introduzzjoni u t-tixrid ta' speċijiet aljeni invażivi u r-Regolamenti ta' Implimentazzjoni konsekuttivi b'aġġornamenti tal-Lista ta' speċijiet invażivi, fosthom ukoll l-ispeċijiet tas-siġar, – wara li kkunsidra l-opinjoni tal-Kumitat Ekonomiku u Soċjali Ewropew tat-30 ta' Ottubru 2019 dwar ir-rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tas-7 ta' Diċembru 2018 bit-titlu "Progress fl-Implimentazzjoni tal-Istrateġija tal-UE għall-foresti - 'Strateġija ġdida tal-UE għall-Foresti: għall-foresti u s-settur tal-foresti'", – wara li kkunsidra l-Valutazzjoni Globali dwar il-Bijodiversità u s-Servizzi Ekosistemiċi ppubblikata mill-Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi (IPBES) fil-31 ta' Mejju 2019, – wara li kkunsidra r-rapport tal-Aġenzija Ewropea għall-Ambjent dwar "The European environment – state and outlook 2020: knowledge for transition to a sustainable Europe" (L-ambjent Ewropew – l-istat u l-prospetti għall-2020: għarfien għal tranżizzjoni lejn Ewropa sostenibbli), ippubblikat fl-4 ta' Diċembru 2019, – wara li kkunsidra l-opinjoni tal-Kumitat tar-Reġjuni tal-11 ta' April 2019 dwar l-implimentazzjoni tal-Istrateġija tal-UE għall-Foresti, – wara li kkunsidra r-Rieżami ta' Nofs it-Terminu tal-Istrateġija għall-Bijodiversità sal-2020, – wara li kkunsidra l-Istrateġija aġġornata tal-UE dwar il-Bijoekonomija, – wara li kkunsidra l-Istrateġija dwar il-Klima għall-2050, – wara li kkunsidra l-konklużjonijiet tal-Kunsill tad-29 ta' Novembru 2019 dwar l-Istrateġija aġġornata tal-UE dwar il-Bijoekonomija, – wara li kkunsidra l-komunikazzjoni tal-Kummissjoni tat-28 ta' Novembru 2018 bit-titlu "Pjaneta Nadifa għal Kulħadd: Viżjoni strateġika Ewropea fit-tul għal ekonomija għanja, moderna, kompetittiva u newtrali għall-klima" (COM(2018)0773), – wara li kkunsidra l-opinjoni tal-Kumitat tar-Reġjuni tas-16 ta' Mejju 2018 dwar ir-reviżjoni ta' nofs it-terminu tal-Istrateġija tal-UE għall-Foresti, – wara li kkunsidra l-istrateġija Ewropa 2020, inklużi l-inizjattivi "Unjoni ta' Innovazzjoni" u "Ewropa Effiċjenti fir-Riżorsi", – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għall-Ambjent, is-Saħħa Pubblika u s-Sikurezza tal-Ikel u tal-Kumitat għall-Industrija, ir-Riċerka u l-Enerġija, – wara li kkunsidra r-rapport tal-Kumitat għall-Agrikoltura u l-Iżvilupp Rurali (A9-0154/2020), – wara li kkunsidra r-responsabbiltajiet tal-Istati Membri tal-UE skont il-Konvenzjoni dwar id-Diversità Bijoloġika (KDB), il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Konvenzjoni tan-Nazzjonijiet Uniti għall-Ġlieda kontra d-Deżertifikazzjoni (UNCCD), A. billi se jkun impossibbli li jinkisbu l-impenji interni u internazzjonali tal-UE favur, pereżempju, il-Patt Ekoloġiku Ewropew, l-Għanijiet ta' Żvilupp Sostenibbli (SDGs) tan-NU, il-Protokoll ta' Kjoto, il-Ftehim ta' Pariġi u l-ħolqien ta' soċjetà b'emissjonijiet żero, mingħajr il-benefiċċji klimatiċi u servizzi ekosistemiċi oħrajn ipprovduti mill-foresti u mis-settur ibbażat fuq il-foresti; B. billi t-Trattat dwar il-Funzjonament tal-Unjoni Ewropea ma jagħmel l-ebda riferiment għal politika komuni tal-UE dwar il-foresti, u r-responsabbiltà għall-foresti taqa' fuq l-Istati Membri; billi, madankollu, l-UE kkontribwiet fil-passat, permezz tal-politiki u l-linji gwida tagħha, inkluż l-Artikolu 4 TFUE fir-rigward tal-enerġija, l-ambjent u l-agrikoltura, għall-ġestjoni sostenibbli tal-foresti (SFM) u għad-deċiżjonijiet tal-Istati Membri dwar il-foresti; C. billi l-foresti u t-totalità tal-katina tal-valur ibbażata fuq il-foresti huma fundamentali għall-iżvilupp ulterjuri tal-bijoekonomija ċirkolari minħabba li dawn jipprovdu l-impjiegi, jiżguraw il-benesseri ekonomiku fiż-żoni rurali u urbani, jipprovdu servizzi ta' mitigazzjoni tat-tibdil fil-klima u ta' adattament, joffru benefiċċji relatati mas-saħħa, jipproteġu l-bijodiversità u l-prospetti ta' żoni rurali, insulari u muntanjużi u jiġġieldu d-deżertifikazzjoni; D. billi riċerka ta' kwalità għolja ffinanzjata kif suppost, l-innovazzjoni, il-ġbir tal-informazzjoni, il-manutenzjoni u l-iżvilupp ta' bażijiet ta' data, l-aħjar prattiki u l-kondiviżjoni tal-għarfien huma tal-akbar importanza għall-ġejjieni tal-foresti multifunzjonali tal-UE u għat-totalità tal-katina tal-valur ibbażata fuq il-foresti, fid-dawl tad-domanda dejjem akbar li huma sottoposti għaliha u tal-ħtieġa li jiġu indirizzati d-diversi opportunitajiet u sfidi li qed tiffaċċja s-soċjetà; E. billi l-foresti huma parti mill-wirt naturali tagħna, li rridu nippreservaw u inmantnu, u billi sabiex dan il-wirt jirnexxi u jkun sors ta' bijodiversità u riżorsa ekonomika, turistika u soċjali huwa essenzjali li jiġi ġestit tajjeb; F. billi l-Fond għall-Iżvilupp Rurali, fil-qafas tal-PAK, ipprovda għodod u riżorsi biex jappoġġa s-settur tal-forestrija u għandu jkompli jagħmel hekk fil-PAK ta' wara l-2020, permezz ta' enfasi qawwija fuq l-SFM; G. billi hemm 16-il miljun sid privat ta' foresti fl-UE, li huma proprjetarji ta' madwar 60 % tal-foresti tal-UE; billi d-daqs medju tal-foresti li huma proprjetajiet privati huwa ta' 13-il ha, filwaqt li madwar żewġ terzi tas-sidien ta' foresti privati għandhom anqas minn 3 ha ta' foresta; H. billi l-foresti ġestiti b'mod sostenibbli huma importanti ferm biex jiġu garantiti l-impjiegi fiż-żoni rurali, u jirrappreżentaw benefiċċju għas-saħħa tal-bniedem filwaqt li fl-istess ħin jagħtu kontribut vitali għall-ambjent u l-bijodiversità; I. billi l-miżuri ta' mitigazzjoni tat-tibdil fil-klima u ta' adattament għalih fil-foresti huma interkonnessi inkwantu l-aspetti jridu jkunu bbilanċjati u s-sinerġiji bejniethom għandhom jitġeġġu, speċjalment fi ħdan l-Istrateġiji u l-Pjanijiet ta' Adattament tal-Istati Membri; J. billi l-foresti Ewropej u s-sitwazzjonijiet tagħhom ivarjaw u għalhekk hemm bżonn li jiġu ttrattati b'mod differenti, iżda dejjem bil-għan li jittejbu l-funzjonijiet ekonomiċi, soċjali u ambjentali tagħhom; K. billi r-reġjuni ultraperiferiċi fihom riżervi rikki ħafna ta' bijodiversità u huwa fundamentali li dawn jiġu ppreservati; L. billi t-telf tal-bijodiversità fil-foresti għandu konsegwenzi ambjentali, ekonomiċi u soċjali sinifikanti; M. billi l-kwalità tal-ħamrija għandha rwol kruċjali fil-provvista ta' servizzi ekosistemiċi bħall-filtrazzjoni u l-ħażna tal-ilma, u b'hekk il-protezzjoni mill-għargħar u n-nixfa, is-sekwestru tas-CO2, il-bijodiversità u t-tkabbir tal-bijomassa; billi t-titjib tal-kwalità tal-ħamrija, pereżempju f'ċerti reġjuni meta foresta koniferuża tiġi kkonvertita f'foresta deċidwa permanenti, huwa proċess li jippreżenta sfida mil-lat ekonomiku li jdum għexieren ta' snin; N. billi r-rwol kruċjali tal-SFM għandu jiġi promoss fis-soċjetà Ewropea, li qed tinqata' dejjem aktar mill-foresti u l-forestrija, filwaqt li jiġu enfasizzati l-benefiċċji multipli li jipprovdu l-foresti mil-lat ekonomiku, soċjali u ambjentali, kif ukoll mil-lat kulturali u storiku; O. billi, minbarra s-sekwestru tal-karbonju, il-foresti għandhom impatt pożittiv fuq il-klima, l-atmosfera, il-preservazzjoni tal-bijodiversità u l-ġestjoni tax-xmajjar u tal-passaġġi fuq l-ilma, jipproteġu l-ħamrija mill-erożjoni mill-ilma u mir-riħ, u għandhom proprjetajiet naturali utli oħra; P. billi kważi 23 % tal-foresti Ewropej jinsabu fis-siti tan-Natura 2000, fejn il-perċentwali f'ċerti Stati Membri taqbeż il-50 %, u kważi nofs il-ħabitats naturali fiż-żoni Natura 2000 huma foresti; Q. billi l-foresti jistgħu jkunu kemm sorsi ta' prodotti primarji tal-foresti bħall-injam, kif ukoll jipprovdu prodotti sekondarji ta' valur bħall-faqqiegħ, it-tartufi, il-ħxejjex aromatiċi, l-għasel u l-frott tal-bosk, li huma importanti ħafna għall-attivitajiet ekonomiċi f'ċerti reġjuni tal-Unjoni; R. billi l-foresti Ewropej jiżvolġu rwol importanti fit-titjib tal-ambjent, fl-iżvilupp tal-ekonomija, fl-issodisfar tal-ħtiġijiet tal-Istati Membri għall-prodotti tal-injam u fit-tisħiħ tal-benesseri tal-popolazzjoni; S. billi l-agroforestrija, definita bħala sistemi ta' użu tal-art fejn jitkabbru s-siġar fuq l-istess unità ta' art fejn jitwettqu l-prattiki agrikoli, hija sensiela ta' sistemi ta' ġestjoni tal-art li jagħtu spinta lill-produttività ġenerali, jiġġeneraw aktar bijomassa, imantnu u jirrestawraw il-ħamrija, u jipprovdu għadd ta' servizzi ekosistemiċi ta' valur; T. billi r-rwol multifunzjonali tal-foresti, iż-żmien konsiderevoli li jieħdu biex jiġu stabbiliti kif ukoll l-importanza li tiġi żgurata diversità tajba ta' speċijiet jrendu l-użu sostenibbli u l-preservazzjoni u l-multiplikazzjoni tar-riżorsi tal-foresti kompitu Ewropew importanti; U. billi l-kaċċa soċjalment u ambjentalment responsabbli għandha wkoll rwol importanti fil-foresti u r-reġjuni semi-forestali, peress li din tikkontrolla l-għadd ta' annimali tal-priża jew it-tixrid ta' mard relatat, bħad-deni Afrikan tal-ħnieżer; V. billi l-foresti għandhom rwol kruċjali fil-ġlieda kontra l-erożjoni tal-ħamrija u d-deżertifikazzjoni tal-massi tal-art; billi l-istudji juru li s-siġar fil-parks u fl-ambjent tal-bliet għandhom effett pożittiv f'termini taż-żamma ta' temperaturi aktar baxxi meta mqabbla ma' żoni mingħajr siġar; W. billi fil-perjodu ta' programmazzjoni attwali (2014-2020) hemm miżuri fil-PAK immirati biex jgħinu lill-atturi ekonomiċi jiżviluppaw kapaċitajiet fir-rigward tal-ġestjoni tal-forestrija; X. billi xi reġjuni tal-forestrija ġew invaduti b'mod massiv minn pesti u insetti bħall-woodworm u diversi fungi; billi popolazzjonijiet naturali tal-foresti tal-qastan ġew invaduti b'mod massiv mill-Cryphonectria parasitica, li toħloq theddida serja għas-sopravivenza ta' dawn il-popolazzjonijiet, iżda fit-tul ukoll għall-attivitajiet relatati mwettqa mill-bniedem, bħall-produzzjoni u l-ġbir tal-qastan; Y. billi d-data disponibbli dwar il-foresti fil-livell tal-UE mhijiex kompluta u hija ta' kwalità li tvarja, u dan ixekkel il-koordinament tal-UE fil-ġestjoni tal-foresti; Z. billi l-qtugħ illegali tas-siġar għall-injam qed isir ukoll fl-UE; Il-passat – ħarsa lura lejn is-suċċessi u l-isfidi reċenti fil-qasam tal-implimentazzjoni Jilqa' l-pubblikazzjoni tar-rapport tal-Kummissjoni bit-titlu "Progress fl-Implimentazzjoni tal-Istrateġija tal-UE għall-foresti – 'Strateġija ġdida tal-UE għall-Foresti: għall-foresti u s-settur tal-foresti'" (COM(2018)0811); Jilqa' l-azzjonijiet meħuda mill-Istati Membri u mill-Kummissjoni biex jintlaħqu l-objettivi tal-Istrateġija tal-UE għall-Foresti u l-involviment tal-Kumitat Forestrarju Permanenti, il-Grupp ta' Djalogu Ċivili dwar il-Forestrija u s-Sufra, il-Grupp ta' Esperti dwar in-Nirien fil-Foresti, il-Grupp ta' Esperti dwar l-Industriji bbażati fuq il-Foresti u Kwistjonijiet relatati mas-Settur, u l-partijiet ikkonċernati rilevanti fil-Pjan ta' Implimentazzjoni Pluriennali fis-settur tal-Foresti (Forest MAP); Jirrikonoxxi li r-rapport tal-Kummissjoni tal-2018 dwar il-progress fl-implimentazzjoni tal-Istrateġija attwali tal-UE għall-Foresti jiddikjara li l-istrateġija kienet utli bħala għodda ta' koordinazzjoni u li, b'mod ġenerali, l-oqsma ta' prijorità "tmienja u wieħed" tal-istrateġija ġew implimentati b'relattivament ftit impedimenti, bl-eċċezzjoni tal-isfidi ewlenin li għandhom jiġu indirizzati permezz tal-politika tal-bijodiversità u l-isfidi kontinwi fl-oqsma "X'foresti għandna u kif qed jinbidlu?", speċifikament rigward il-perċezzjoni pubblika u l-informazzjoni dwar is-settur tal-forestrija, u "It-tisħiħ tal-l-koordinazzjoni u l-komunikazzjoni", speċifikament rigward il-politiki relatati mal-foresti; Jenfasizza l-fatt li ntlaħaq qbil dwar definizzjoni tal-SFM bħala parti mill-proċess pan-Ewropew FOREST EUROPE; jinnota li d-definizzjoni ġiet inkorporata fil-leġiżlazzjoni nazzjonali u fis-sistemi volontarji, bħal ċertifikazzjonijiet forestali, li huma fis-seħħ fl-Istati Membri; Jenfasizza li l-promozzjoni tal-SFM fl-UE, bħala parti mill-Istrateġija tal-UE għall-Foresti u l-miżuri ta' żvilupp rurali implimentati skont il-Politika Agrikola Komuni (PAK), kellha impatt ferm pożittiv fuq il-foresti u l-kundizzjonijiet forestali u fuq l-għajxien fiż-żoni rurali, kif ukoll fuq il-bijodiversità tal-foresti fl-UE u tejbet il-benefiċċji għall-klima offruti mis-settur ibbażat fuq il-foresti; jinnota, madankollu, li għad hemm bżonn li l-SFM tissaħħaħ b'mod ibbilanċjat sabiex jiġi żgurat li l-istatus ekoloġiku tal-foresti jittejjeb, jissaħħu s-saħħa u r-reżiljenza tal-ekosistemi u jiġi żgurat li l-foresti jkunu jistgħu jadattaw aħjar għall-kundizzjonijiet klimatiċi li qed jinbidlu, jitnaqqsu r-riskji u l-impatti tad-disturbi naturali, u jiġu salvagwardjati l-opportunitajiet għall-ġenerazzjonijiet preżenti u futuri li jiġġestixxu l-foresti, pereżempju b'tali mod li l-objettivi tas-sidien tal-foresti u tal-SMEs jintlaħqu, u biex tittejjeb il-kwalità tal-foresti u l-imsaġar eżistenti; iqis li l-istrateġija tal-UE għall-foresti għandha tinkludi strumenti xierqa f'dan ir-rigward; jirrimarka li l-Istati Membri huma obbligati jwettqu l-SFM b'mod eżemplari; iqis li l-mudelli tal-ġestjoni tal-foresti għandhom jinkludu s-sostenibbiltà ambjentali, soċjali u ekonomika, definita bħala l-amministrazzjoni u l-użu tal-foresti u tal-artijiet tal-foresti b'tali mod li jżommu l-bijodiversità, il-produttività, il-kapaċità reġenerattiva, il-vitalità u l-potenzjal tagħhom biex jaqdu, issa u fil-ġejjieni, il-funzjonijiet ambjentali, ekonomiċi u soċjali rilevanti, fil-livelli lokali, nazzjonali u globali, u li ma jagħmlux ħsara lil ekosistemi oħra; jenfasizza li r-rikonoxximent u s-salvagwardja tad-drittijiet tal-proprjetà huma essenzjali biex jinkiseb impenn fit-tul għall-SFM; jinnota li s-salvagwardja u l-ġestjoni sostenibbli tal-foresti tagħna huma parti ewlenija mill-benesseri ġenerali tagħna, peress li huma dar għal attivitajiet ta' interess pubbliku fil-qasam tad-divertiment u s-saħħa kif ukoll l-edukazzjoni, u jirrikonoxxi li l-SFM tippromwovi l-protezzjoni tal-bijodiversità tal-foresti Ewropej; jitlob għall-protezzjoni tal-foresti primarji bi struttura preservata, rikkezza tal-ispeċijiet u żona adegwata fejn dawn il-foresti għadhom jeżistu; jinnota li m'hemm l-ebda definizzjoni fil-livell tal-UE dwar il-foresti primordjali u jistieden lill-Kummissjoni tintroduċi definizzjoni, li għandha titħejja mill-Kumitat Forestrarju Permanenti, fil-proċess tal-abbozzar ta' Strateġija futura tal-UE għall-Foresti; jenfasizza li jista' jkun hemm fehmiet diverġenti dwar il-kapaċitajiet ta' assorbiment tas-CO2 ta' tipi differenti ta' foresti, u għalhekk jemmen li l-istrateġija l-ġdida tal-UE għall-foresti għandha tippromwovi l-ġestjoni sostenibbli tal-foresti; jiddispjaċih dwar il-prattiki insostenibbli u l-qtugħ illegali tas-siġar li qed iseħħu f'xi Stati Membri minkejja r-Regolament tal-UE dwar l-Injam, u jistieden ukoll lill-Istati Membri biex jagħmlu aktar biex itemmu dan, u wkoll biex itejbu jew isaħħu l-leġiżlazzjoni nazzjonali tagħhom fejn meħtieġ; iħeġġeġ lill-Kummissjoni u lill-Istati Membri jieħdu azzjoni urġenti dwar dawn il-kwistjonijiet, permezz ta' monitoraġġ mill-qrib u permezz tal-infurzar tal-liġijiet tal-UE fis-seħħ, u jistieden lill-Kummissjoni biex b'ħeffa tieħu proċeduri ta' ksur meta jseħħ ksur kif ukoll biex issegwi l-każijiet ta' qtugħ illegali permezz tal-korpi kompetenti kollha; jistieden lill-Kummissjoni tiffinalizza, mingħajr dewmien, il-kontroll tal-idoneità tar-regoli tal-UE kontra l-qtugħ illegali tas-siġar; Jasal għall-konklużjoni li d-differenzi bejn l-Istati Membri, kif ukoll id-differenzi bejn ir-reġjuni fi ħdan l-Istati Membri, kienu fattur importanti fil-kunsiderazzjoni tal-miżuri fil-livell tal-UE; Jesprimi t-tħassib serju tiegħu li f'partijiet mill-Unjoni, in-nuqqas ta' implimentazzjoni tal-leġiżlazzjoni tal-UE fis-seħħ u s-suspett ta' korruzzjoni rriżultaw fil-qtugħ illegali ta' siġar u attivitajiet ta' forestrija insostenibbli; jistieden lill-Kummissjoni u lill-Istati Membri jiġġieldu l-korruzzjoni u jimplimentaw bis-sħiħ il-leġiżlazzjoni fis-seħħ; Il-preżent – is-sitwazzjoni attwali tal-foresti tal-UE Jenfasizza li l-foresti tal-UE, flimkien ma' dawk tat-territorji extra-Ewropej u r-reġjuni ultraperiferiċi, huma multifunzjonali u kkaratterizzati minn diversità kbira, inklużi f'aspetti bħax-xejriet tas-sjieda, id-daqs, l-istruttura, il-bijodiversità, ir-reżiljenza u l-isfidi; jirrimarka li l-foresti, b'mod partikolari l-foresti mħallta, joffru lis-soċjetà varjetà wiesgħa ta' servizzi ekosistemiċi inklużi ħabitats għall-ispeċijiet, sekwestru tal-karbonju, materja prima, enerġija rinnovabbli, kwalità tal-arja mtejba, ilma nadif, rkupru tal-ilma ta' taħt l-art, kontroll tal-erożjoni u protezzjoni min-nixfa, l-għargħar u l-valangi, u jipprovdu ingredjenti għal prodotti mediċinali, u huma wkoll riżorsa kulturali u rikreazzjonali importanti; billi dan kollu ma jidhirx li għadu kompletament salvagwardjat, peress li s-sidien tal-foresti ma jistgħux jinvestu mill-ġdid fil-foresti minħabba s-sitwazzjoni ekonomika diffiċli kkawżata mit-tibdil fil-klima u fatturi oħra; jinnota li skont l-aħħar stimi, 26 % tal-ispeċijiet tal-foresti u 15 % tal-ħabitats tal-foresti biss urew status ta' konservazzjoni favorevoli; jistieden lill-Istati Membri jiżguraw is-salvagwardja tal-ekosistemi u, fejn meħtieġ, jiżviluppaw u jtejbu linji gwida rigward prodotti forestali mhux tal-injam; Jieħu nota tal-progress li sar fil-valutazzjoni tas-servizzi ekosistemiċi taħt l-inizjattiva Mmappjar tal-Ekosistemi u tas-Servizzi tagħhom (MAES); jenfasizza, madankollu, li bħalissa ma hemm l-ebda remunerazzjoni xierqa għall-provvista ta' servizzi ekosistemiċi bħas-sekwestru tas-CO2, it-trawwim tal-bijodiversità jew it-titjib tal-ħamrija u li l-forestiera li jiffukaw fuq it-trasformazzjoni tal-foresti tagħhom kif xieraq attwalment jistgħu jkunu qed jiġġestixxu l-foresti tagħhom b'telf minkejja l-provvista ta' servizzi ekosistemiċi sostanzjali; jistieden lill-Kummissjoni u lill-Istati Membri jesploraw possibbiltajiet biex jinċentivaw u jirremuneraw is-servizzi tal-klima, tal-bijodiversità u servizzi ekosistemiċi oħra kif xieraq sabiex tkun tista' ssir trasformazzjoni tal-foresti ekonomikament vijabbli; Jinnota li matul dawn l-aħħar deċennji r-riżorsi tal-foresti tal-UE qed jiżdiedu f'termini ta' kopertura u volum tal-foresti, u li attwalment il-foresti u żoni msaġġra oħra jkopru madwar 43 % tas-superfiċje tal-UE, u jilħqu mill-inqas 182 miljun ettaru u jikkostitwixxu 5 % tal-foresti totali tad-dinja, u dan huwa dovut għall-afforestazzjoni u r-riġenerazzjoni naturali; jinnota li nofs in-netwerk Natura 2000 huwa magħmul minn żoni forestali (jiġifieri 37,5 miljun ettaru) u li 23 % tal-foresti kollha fl-Ewropa jinsabu fi ħdan is-siti tan-Natura 2000, filwaqt li ċerti Stati Membri għandhom aktar minn nofs it-territorju tagħhom kopert minn foresti u huma dipendenti fuq il-forestrija; jieħu att tal-importanza li jitjieb l-għarfien dwar Natura 2000 u l-effetti ta' dan in-network fuq il-bijodiversità, il-ġestjoni tal-foresti u użi oħra tal-art fl-UE; jinnota li 60 % tal-foresti tal-UE huma proprjetà privata, bi proporzjon għoli ta' azjendi forestali żgħar (inqas minn 3 ettari) u 40 % huma proprjetà pubblika; jirrimarka li aktar minn 60 % tal-foresti produttivi fl-UE, u aktar minn 20 % madwar id-dinja, huma ċċertifikati skont l-istandards volontarji tal-SFM; jinnota wkoll li l-perċentwali tal-injam tond li ġej minn foresti ċċertifikati pproċessati mill-industriji bbażati fuq l-injam globalment hija ogħla minn 20 % u li din il-perċentwali tilħaq il-50 % fl-UE; jirrimarka li s-settur jimpjega mill-inqas 500 000 persuna direttament u 2.6 miljun indirettament fl-UE u li ż-żamma ta' dan il-livell ta' impjieg kif ukoll il-kompetittività fit-tul tas-settur jeħtieġu sforzi kostanti biex jiġu attirati lejn is-settur ħaddiema tas-sengħa u mħarrġa u jiġi żgurat li l-ħaddiema jkollhom aċċess xieraq għall-assistenza soċjali u medika; jinnota li dawn l-impjiegi jiddependu fuq ir-reżiljenza u l-ġestjoni tajba tal-ekosistemi tal-foresti fit-tul; jenfasizza r-rwol kruċjali li jiżvolġu s-sidien tal-foresti fl-implimentazzjoni tal-SFM u r-rwol importanti li għandhom il-foresti fil-ħolqien ta' impjiegi ekoloġiċi u fit-tkabbir fiż-żoni rurali; jissottolinja, barra minn hekk, li s-sidien u l-maniġers tal-foresti tal-UE għandhom tradizzjoni twila u esperjenza ta' ġestjoni tal-foresti multifunzjonali; jistieden lill-Kummissjoni tinkludi l-ħtieġa ta' appoġġ għas-sidien tal-foresti, inkluż appoġġ finanzjarju, fl-Istrateġija ġdida tal-UE għall-Foresti; iqis li tali appoġġ għandu jkun suġġett għall-applikazzjoni tal-SFM, sabiex jiġi żgurat investiment kontinwu f'teknoloġiji moderni, u f'miżuri ambjentali u klimatiċi li jsaħħu r-rwol multifunzjonali li għandhom il-foresti, bi strument finanzjarju speċifiku għall-ġestjoni taż-żoni fin-network Natura 2000, u fil-ħolqien ta' kundizzjonijiet tax-xogħol diċenti; jemmen li tali appoġġ finanzjarju għandu jkun ir-riżultat ta' taħlita robusta ta' strumenti finanzjarji, finanzjament nazzjonali u finanzjament mis-settur privat; jenfasizza l-importanza li jiġi evitat eżodu rurali u jqis li huwa essenzjali li jsir investiment fl-ekosistemi; jilqa' l-afforestazzjoni u r-riforestazzjoni bħala għodod xierqa fit-titjib tal-kopertura tal-foresti, speċjalment f'artijiet abbandunati li mhumiex adatti għall-produzzjoni tal-ikel, qrib żoni urbani u periurbani, kif ukoll f'żoni muntanjużi, fejn xieraq; jinkoraġġixxi azzjonijiet appoġġati finanzjarjament għall-użu tal-injam maħsud proporzjonalment għall-istokk tal-forestrija sostenibbli u għaż-żieda tal-kopertura tal-foresti u art imsaġġra oħra fejn rilevanti, b'mod partikolari f'dawk l-Istati Membri fejn il-kopertura tal-foresti hija baxxa, filwaqt li jinkoraġġixxi fi Stati Membri oħra l-preservazzjoni tal-kopertura tal-foresti f'żoni b'funzjonijiet ekoloġiċi aċċentwati; josserva li l-foresti jospitaw parti sinifikanti tal-bijodiversità terrestri tal-Ewropa; Josserva li ż-żona tal-foresti fl-Unjoni qed tikber, fost raġunijiet oħra minħabba l-afforestazzjoni, u li l-foresti kummerċjali ġestiti mhux biss jorbtu l-karbonju aħjar mill-foresti mhux ġestiti iżda jnaqqsu wkoll l-emissjonijiet u l-problemi kkawżati mid-deterjorament tal-kundizzjoni tal-foresti; jinnota li l-ġestjoni sostenibbli tal-foresti kummerċjali għandha l-aħjar impatt fuq il-klima, u li l-pajjiżi li jiġġestixxu l-foresti tagħhom tajjeb għandhom jiġu ppremjati għal dan; Jirrikonoxxi li l-investiment pubbliku u privat fit-tul f'SFM imsaħħa li jqiegħed enfasi ugwali fuq il-benefiċċji soċjali, ambjentali u ekonomiċi tal-foresti u fuq mekkaniżmi adegwati ta' finanzjament u kumpens jista' jgħin biex jiġu żgurati r-reżiljenza u l-kapaċità ta' adattament tal-foresti u jgħin lis-settur tal-foresti jibqa' ekonomikament vijabbli u sod mil-lat ambjentali, iżda jista' jikkontribwixxi wkoll għall-kisba ta' bosta għanijiet tal-UE, inklużi l-implimentazzjoni b'suċċess tal-Patt Ekoloġiku Ewropew u t-tranżizzjoni lejn bijoekonomija ċirkolari u l-promozzjoni tal-bijodiversità; jenfasizza wkoll il-ħtieġa ta' mekkaniżmi ta' finanzjament tal-UE oħra li jkunu faċilment aċċessibbli, ikkoordinati tajjeb u rilevanti, bħal strumenti finanzjarji jew l-appoġġ tal-Bank Ewropew tal-Investiment fit-tisħiħ tal-investiment fi proġetti tal-forestrija, immirati lejn l-SFM u l-prevenzjoni u l-mitigazzjoni tan-nirien fil-foresti, kif ukoll il-fondi strutturali u fondi mill-programmi Orizzont, Erasmus + u LIFE +, li jistgħu jipprovdu appoġġ essenzjali għall-investiment u s-servizzi għall-ħżin u s-sekwestru tal-karbonju bħala parti mill-SFM, filwaqt li tiġi żgurata wkoll il-konsistenza mal-Patt Ekoloġiku; Jirrikonoxxi l-benefiċċji klimatiċi kruċjali tal-foresti u tas-settur ibbażat fuq il-foresti; itenni l-bżonn li jiġu promossi l-aspetti ambjentali, ekonomiċi u soċjali tal-foresti u l-ġestjoni tal-foresti b'mod bilanċjat, filwaqt li jissaħħu l-benefiċċji klimatiċi ġenerali li joriġinaw mill-foresti u mill-katina tal-valur ibbażata fuq il-foresti, jiġifieri s-sekwestru tas-CO2, il-ħażna tal-karbonju fil-prodotti tal-injam u s-sostituzzjoni tal-materja prima; jenfasizza l-ħtieġa li s-sekwestru tas-CO2 fil-foresti jinżamm, jiġi promoss aktar u fejn possibbli jiżdied għal livell li jippermetti l-ġestjoni sostenibbli tal-funzjonijiet kollha tal-foresti, il-ħżin tal-karbonju fil-post, inkluż fl-agroforesti, fl-injam mejjet u fil-ħamrija tal-foresti u fil-prodotti bbażati fuq l-injam permezz ta' SFM attiva; jirrimarka li aktar minn 10 % tal-emissjonijiet tal-gassijiet b'effett ta' serra tal-UE huma assorbiti mill-foresti; jenfasizza l-ħtieġa li jiġi promoss l-użu tal-injam bħala materjal tal-bini sostenibbli peress li jippermettilna nimxu lejn ekonomija aktar sostenibbli; iħeġġeġ lill-Kummissjoni tesplora mekkaniżmi differenti bbażati fuq is-suq sabiex tinċentiva s-sostituzzjoni tal-fjuwils fossili b'materja prima rinnovabbli li toffri benefiċċji klimatiċi; jenfasizza r-rwol kruċjali tal-materjal ibbażat fuq l-injam fis-sostituzzjoni ta' alternattivi bbażati fuq il-fossili u alternattivi b'impronta ambjentali ogħla f'industriji bħall-bini, it-tessuti, is-sustanzi kimiċi u l-imballaġġ, u l-ħtieġa li jitqiesu bis-sħiħ il-benefiċċji klimatiċi u ambjentali ta' din is-sostituzzjoni ta' materjal; jenfasizza wkoll il-vantaġġi li s'issa għadhom ma ntużawx biżżejjed offruti mis-sostituzzjoni ta' prodotti li jintużaw darba biss, b'mod partikolari l-prodotti tal-plastik, bi prodotti sostenibbli bbażati fuq l-injam; jenfasizza li l-użu ċirkolari ta' prodotti bbażati fuq l-injam għandu jiżdied ukoll sabiex jittejjeb l-użu tar-riżorsi sostenibbli tagħna, tiġi promossa l-effiċjenza fl-użu tar-riżorsi, jitnaqqas l-iskart u jiġi estiż iċ-ċiklu tal-ħajja tal-karbonju għall-użu ta' bijoekonomija ċirkolari sostenibbli u lokali; Jilqa', fir-rigward tas-sostituzzjoni tal-materja prima u tal-enerġija bbażati fuq il-fossili, il-ħidma kontinwa tal-promozzjoni tal-aktar użu effiċjenti tal-injam skont il-"prinċipju ta' użu kaskata"; jistieden lill-Kummissjoni u lill-Istati Membri jkomplu bl-implimentazzjoni tal-kriterji ta' sostenibbiltà għall-bijomassa skont ir-riformulazzjoni tad-Direttiva dwar l-Enerġija Rinnovabbli, u jagħmlu l-aħjar użu mill-effett ta' sostituzzjoni billi jissostitwixxu materjali u enerġija bbażati fuq il-fossili b'intensità ta' CO2; jinnota, madankollu, l-importanza li jiġu evitati d-distorsjonijiet tas-suq bla bżonn għall-materja prima bbażata fuq l-injam f'dak li għandu x'jaqsam ma' skemi ta' appoġġ għall-bijoenerġija; jiġbed l-attenzjoni għall-fatt li żieda prevedibbli fid-domanda għall-injam u l-bijomassa trid tkun akkumpanjata minn SFM; jenfasizza, f'dan ir-rigward, il-ħtieġa li jiżdied il-finanzjament għar-riċerka dwar is-sostituzzjoni tal-fjuwils fossili u ta' materjal tal-fjuwils fossili; jinnota li l-fdalijiet fi tmiem il-katina tal-valur tal-injam jistgħu jintużaw b'mod favorevoli bħala bijomassa sabiex jissostitwixxu s-sħana bbażata fuq il-fossili, iżda li fejn possibbli l-injam għandu jinżamm għal użi b'ċiklu tal-ħajja itwal sabiex jiżdied il-ħżin globali tad-diossidu tal-karbonju; Jenfasizza l-effetti pożittivi tal-ħitan ta' kenn tal-foresti, kemm għall-protezzjoni tal-art agrikola kif ukoll għaż-żieda fil-produzzjoni agrikola; jirrakkomanda bil-qawwa l-metodi li jħeġġu lill-bdiewa jiżviluppaw ħitan ta' kenn tal-foresti; Jenfasizza r-rwol essenzjali tas-siġar u l-buxxijiet li jiffjorixxu fl-ekosistemi naturali għas-settur tal-apikultura, u fl-assistenza għall-proċess naturali tad-dakkir u t-tisħiħ tal-konsolidazzjoni u l-protezzjoni ta' art deterjorata u/jew art ħarxa; iħeġġeġ l-inklużjoni ta' siġar u buxxijiet bħal dawn fil-programmi ta' appoġġ tal-UE, filwaqt li jitqiesu l-karatteristiċi reġjonali; Jiddispjaċih għall-fatt li, għalkemm il-foresti fl-UE jiġu ġestiti skont il-prinċipju miftiehem b'mod komuni tal-SFM u l-kopertura tal-foresti fl-UE żdiedet matul dawn l-aħħar deċennji, ġie żviluppat approċċ differenti għall-SFM fil-kuntest tar-Regolament (UE) 2020/852 miftiehem reċentement tal-Parlament Ewropew u tal-Kunsill tat-18 ta' Ġunju 2020 dwar l-istabbiliment ta' qafas biex jiġi ffaċilitat l-investiment sostenibbli u li jemenda r-Regolament (UE) 2019/2088; Jissottolinja l-importanza ta' ekosistemi tal-foresti reżiljenti u f'saħħithom, inklużi l-fawna u l-flora, sabiex jinżamm u jtittejjeb il-provvediment ta' bosta servizzi ekosistemiċi li l-foresti jipprovdu, bħall-bijodiversità, l-arja nadifa, l-ilma, il-ħamrija f'saħħitha u l-injam u l-materja prima mhux tal-injam; jenfasizza li l-għodod volontarji u l-leġiżlazzjoni fis-seħħ, bħad-direttivi tal-UE dwar l-Għasafar u l-Ħabitats, jaffettwaw id-deċiżjonijiet dwar il-ġestjoni tal-art u jridu jiġu rispettati u implimentati b'mod xieraq; Josserva li l-bdiewa u s-sidien tal-foresti huma atturi ewlenin fiż-żoni rurali; jilqa' r-rikonoxximent tar-rwol tal-forestrija, tal-agroforestrija u tal-industriji bbażati fuq il-foresti fil-Programm tal-Iżvilupp Rurali tal-PAK 2014-2020 u t-titjib introdott permezz tar-Regolament Omnibus; jinkoraġġixxi s-salvagwardja ta' dan ir-rikonoxximent fil-PAK 2021-2027, kif ukoll fl-implimentazzjoni tal-Patt Ekoloġiku Ewropew; Jenfasizza l-adegwatezza u l-vijabbiltà tal-approċċ f'żewġ stadji biex tiġi vverifikata s-sostenibbiltà tal-bijomassa forestali, kif miftiehem fir-riformulazzjoni tad-Direttiva dwar l-Enerġija Rinnovabbli; jinnota li dan għandu jinkiseb billi jitkompla l-iżvilupp imwaqqaf ta' kriterji speċifiċi ta' sostenibbiltà għall-użu intermedjarju mill-Kumitat Forestrarju Permanenti u l-Kummissjoni; Jirrikonoxxi li r-rwol tal-foresti fir-rigward tal-provvediment ta' valuri rikreattivi u ta' attivitajiet relatati mal-foresti, bħall-ħsad ta' prodotti forestali mhux tal-injam, pereżempju l-faqqiegħ u l-frott artab; jieħu nota tal-opportunitajiet għat-titjib tat-tneħħija tal-bijomassa f'termini ta' prevenzjoni tan-nirien fil-foresti permezz tar-ragħa, iżda jinnota wkoll li r-ragħa tal-organiżmi selvaġġi għandha impatt negattiv fuq in-nebbieta u għalhekk jindika l-ħtieġa ta' ġestjoni sostenibbli tal-fawna tar-ragħa; Il-ġejjieni – ir-rwol kruċjali tal-Istrateġija tal-UE għall-Foresti wara l-2020 u tal-Patt Ekoloġiku Ewropew sabiex jintlaħqu l-għanijiet tal-Ftehim ta' Pariġi u l-Aġenda 2030 għall-Iżvilupp Sostenibbli tan-NU Jilqa' l-pubblikazzjoni reċenti tal-Patt Ekoloġiku Ewropew tal-Kummissjoni u jistenna b'interess l-Istrateġija tal-UE għall-Foresti li jmiss wara l-2020, li għandha tiġi allinjata mal-Patt Ekoloġiku Ewropew u l-Istrateġija tal-UE għall-Bijodiversità; iqis, barra minn hekk, li l-intensifikazzjoni tal-bijoekonomija ċirkolari hija approċċ essenzjali biex tinkiseb soċjetà b'livell baxx ta' emissjonijiet tal-karbonju fl-implimentazzjoni tal-Patt Ekoloġiku; jissottolinja l-importanza li jissaħħaħ aktar il-potenzjal tal-foresti sabiex jintlaħqu l-objettivi tal-Patt Ekoloġiku Ewropew, u tal-iżvilupp tal-bijoekonomija ċirkolari filwaqt li jiġu ggarantiti servizzi ekosistemiċi oħra inkluża l-bijodiversità; Jilqa' l-Programm ta' Ħidma tal-Kummissjoni għall-2020 u speċjalment ir-rikonoxximent tal-kontribut tal-Istrateġija l-ġdida tal-UE għall-Foresti għas-26 sessjoni tal-Konferenza tal-Partijiet (COP26) tal-Konvenzjoni Qafas tan-NU dwar it-Tibdil fil-Klima; jenfasizza, f'dan ir-rigward, li fil-ġejjieni l-foresti ma għandhomx jitqiesu bħala l-uniku tip ta' sink tas-CO2, peress li tali impressjoni tagħti lil setturi oħrajn inqas inċentiv biex jimminimizzaw l-emissjonijiet tagħhom; jenfasizza, barra minn hekk, il-ħtieġa ta' azzjonijiet konkreti u effikaċi fl-istrateġiji u l-pjanijiet ta' adattament għall-klima, li jinkorporaw is-sinerġiji bejn il-mitigazzjoni u l-adattament, li se jkunu kruċjali biex jitnaqqsu l-impatti detrimentali tat-tibdil fil-klima fuq disturbi bħan-nirien fil-foresti u l-effetti negattivi tagħhom fuq l-ekonomija rurali, il-bijodiversità u l-provvista ta' servizzi ekosistemiċi; jenfasizza l-ħtieġa ta' aktar riżorsi u l-iżvilupp ta' ġestjoni tan-nirien ibbażata fuq ix-xjenza biex jiġu indirizzati l-effetti tat-tibdil fil-klima fil-foresti; jinnota li sabiex jiġu ppreservati l-bijodiversità u l-funzjonalità tal-foresti, flimkien mal-ħtieġa tal-mitigazzjoni tat-tibdil fil-klima u l-adattament għalih u kif rikonoxxut ukoll fir-Regolament dwar l-Użu tal-Art, it-Tibdil fl-Użu tal-Art u l-Forestrija (LULUCF), l-injam mejjet fil-foresta jikkostitwixxi mikroħabitats li fuqhom jiddependu n-numru kbir ta' speċijiet; Itenni li l-foresti u s-settur ibbażat fuq il-foresti jikkontribwixxu b'mod sinifikanti għall-iżvilupp ta' bijoekonomiji ċirkolari lokali fl-UE; jenfasizza r-rwol kruċjali tal-foresti, tas-settur ibbażat fuq il-foresti u tal-bijoekonomija sabiex jintlaħqu l-għanijiet tal-Patt Ekoloġiku Ewropew u n-newtralità klimatika sal-2050; jenfassizza li fl-2015, il-bijoekonomija kienet tirrappreżenta suq b'valur stmat ta' aktar minn EUR 2,3 triljun, li jipprovdi 20 miljun impjieg u li jirrappreżenta 8,2 % tal-impjiegi totali fl-UE; jinnota li kull euro investit fir-riċerka u l-innovazzjoni fil-qasam tal-bijoekonomija fil-qafas ta' Orizzont 2020 se jiġġenera madwar EUR 10 f'valur miżjud; jirrimarka li l-ilħuq tal-għanijiet tal-UE għall-ambjent, il-klima u l-bijodiversità qatt mhu se jkun possibbli mingħajr foresti li huma multifunzjonali, b'saħħithom u ġestiti b'mod sostenibbli bl-applikazzjoni ta' perspettiva fit-tul, flimkien ma' industriji vijabbli bbażati fuq il-foresti; jenfasizza li, f'ċerti ċirkostanzi, hemm kompromessi bejn il-ħarsien tal-klima u l-protezzjoni tal-bijodiversità fis-settur tal-bijoekonomija, u b'mod partikolari fil-forestrija, li għandha rwol ċentrali fit-tranżizzjoni lejn ekonomija newtrali għall-klima; jesprimi t-tħassib tiegħu li dan il-kompromess ma ġiex indirizzat biżżejjed f'diskussjonijiet riċenti dwar il-politika; jissottolinja l-bżonn li jiġi żviluppat approċċ koerenti li jikkombina l-protezzjoni tal-bijodiversità u l-ħarsien tal-klima f'settur ibbażat fuq il-foresti u bijoekonomija li jirnexxu; jenfasizza l-importanza li tiġi żviluppata u żgurata bijoekonomija bbażata fuq is-suq fl-UE, pereżempju billi jiġu inċentivati l-innovazzjoni u l-iżvilupp ta' bijoprodotti ġodda b'katina tal-provvista li tagħmel użu effiċjenti mill-materjali tal-bijomassa; iqis li l-UE għandha tinkoraġġixxi l-użu tal-injam, tal-prodotti tal-injam maħsud jew tal-bijomassa forestali sabiex jiġu stimulati l-produzzjoni u l-impjiegi sostenibbli; jistieden lill-Kummissjoni u lill-Istati Membri jinkoraġixxu r-ritorn tal-materjal ta' orġini bijoloġika, inkluż l-iskart kollu tal-injam, lejn il-katina tal-valur billi jħeġġu l-ekodisinn, jagħtu spinta lill-miri tar-riċiklaġġ u jippromwovu l-użu tal-materja prima sekondarja magħmula mill-injam għall-prodotti qabel l-inċinerazzjoni potenzjali tagħhom fit-tmiem tal-ħajja tagħhom; Jenfasizza l-ħtieġa li jingħata appoġġ politiku sħiħ u reali lis-settur tal-forestrija u jenfasizza, f'dan ir-rigward, li hija meħtieġa Strateġija tal-UE għall-Foresti ambizzjuża, indipendenti u awtonoma għall-perjodu ta' wara l-2020 b'mod parallel ma' strateġiji settorjali rilevanti oħra; jinnota li peress li l-agroforestrija jista' jkollha karatteristiċi kemm agrikoli kif ukoll tal-forestrija, l-Istrateġija tal-UE għall-Foresti jeħtieġ li tiġi kkoordinata mal-Istrateġija "Mill-Għalqa sal-Platt"; jitlob li tiġi adottata Strateġija ġdida tal-UE għall-Foresti li tibni fuq l-approċċ olistiku għall-SFM u li tqis l-aspetti ekonomiċi, soċjali u ambjentali kollha tal-katina tal-valur ibbażata fuq il-foresti, u li tiżgura l-kontinwità tar-rwol multifunzjonali u multidimensjonali li l-foresti għandhom; jenfasizza li jeħtieġ li tiġi żviluppata Strateġija tal-UE għall-Foresti li tkun koordinata, ibbilanċjata, koerenti u integrata aħjar mal-leġiżlazzjoni rilevanti tal-UE relatata mal-foresti, mas-settur ibbażat fuq il-foresti, inklużi l-persuni li jaħdmu,direttament jew indirettament, fis-settur tal-forestrija u li jgħixu f'dawn il-foresti u, u mas-servizzi multipli li jipprovdu, minħabba l-għadd dejjem akbar ta' politiki nazzjonali u tal-UE li jaffettwaw direttament jew indirettament lill-foresti u l-ġestjoni tagħhom fl-UE; Jistieden lill-Kummissjoni tagħmel kull sforz biex tiżgura, fl-implimentazzjoni tal-Fond għall-Iżvilupp Reġjonali, li, b'mod partikolari, jitrawmu inizjattivi mmirati biex iwaqqfu t-telf tal-bijodiversità fil-foresti, jippromwovu t-tħawwil imħallat u ta' speċijiet nattivi u jtejbu l-ġestjoni tal-foresti, u li jiġu implimentati proġetti u li l-fondi jkunu diretti lejn il-ksib tal-objettivi; Huwa tal-fehma li l-Istrateġija tal-UE għall-Foresti għandha taġixxi bħala pont bejn il-politiki nazzjonali dwar il-foresti u l-agroforesti u l-objettivi tal-UE relatati mal-foresti u l-agroforesti, u jirrikonoxxi kemm il-ħtieġa li tiġi rrispettata l-kompetenza nazzjonali kif ukoll il-ħtieġa ta' kontribut għall-objettivi usa' tal-UE, filwaqt li tindirizza b'mod koerenti l-ispeċifiċitajiet tal-foresti kemm dawk taħt sjieda privata kif ukoll dawk taħt sjieda pubblika; jitlob li tittieħed azzjoni biex jiġu żgurati l-istabbiltà u l-prevedibbiltà fit-tul għas-settur tal-forestrija u għall-bijoekonomija kollha kemm hi; Jenfasizza kemm huwa importanti li d-deċiżjonijiet dwar il-politiki tal-UE relatati mal-foresti u mas-settur ibbażat fuq il-foresti u mal-katina tal-valur tiegħu jittieħdu abbażi tal-evidenza; jappella għall-konsistenza fl-ambizzjoni tal-aspetti kollha relatati mal-foresti tal-Patt Ekoloġiku Ewropew u tal-Istrateġija dwar il-Bijodiversità mal-Istrateġija tal-UE għall-Foresti għal wara l-2020, b'mod partikolari bil-ħsieb li jiġi żgurat li l-SFM ikollha impatt pożittiv fuq is-soċjetà, inklużi l-konnettività u r-rappreżentattività tal-ekosistemi tal-foresti u l-iżgurar ta' benefiċċji fit-tul u stabbli għall-klima u għall-ambjent, filwaqt li tikkontribwixxi wkoll biex jintlaħqu l-SDGs; jenfasizza li kwalunkwe linja gwida possibbli tal-UE relatata mal-SFM għandha tiġi żviluppata fil-qafas tal-Istrateġija tal-UE għall-Foresti għal wara l-2020; Jenfasizza l-ħtieġa li jitqiesu r-rabtiet li hemm bejn is-settur ibbażat fuq il-foresti u setturi oħra, bħall-agrikoltura, u l-koordinazzjoni tagħhom fi ħdan il-bijoekonomija ċirkolari, kif ukoll l-importanza tad-diġitalizzazzjoni u l-investiment fl-edukazzjoni, ir-riċerka u l-innovazzjoni u l-preservazzjoni tal-bijodiversità, li jistgħu jikkontribwixxu b'mod pożittiv għal aktar soluzzjonijiet għall-mitigazzjoni tat-tibdil fil-klima u l-adattament għalih u għall-ħolqien tal-impjiegi; jinnota li l-foresti huma parti integrali mill-iżvilupp sostenibbli; Jenfasizza l-importanza li għandhom għas-soċjetà rurali s-sistemi agroforestali, li huma ta' densità baxxa ħafna u bilkemm huma vijabbli ekonomikament, filwaqt li jitqies li d-dħul annwali huwa kkomplementat minn attivitajiet oħra, bħat-trobbija tal-bhejjem, it-turiżmu u l-kaċċa, li jeħtieġ li jirċievu finanzjament biżżejjed biex jiġu pprevenuti d-deżertifikazzjoni u l-isfruttament żejjed; Jenfasizza li minħabba t-tibdil fil-klima u l-effetti tal-attività tal-bniedem, id-disturbi naturali bħan-nirien, in-nixfiet, l-għargħar, il-maltempati, l-infestazzjonijiet mill-pesti, il-mard u l-erożjoni diġà qed iseħħu llum u se jseħħu b'mod aktar frekwenti u intens fil-futur, u dan se jikkawża ħsara lill-foresti fl-UE, u li dan se jirrikjedi ġestjoni tar-riskji u tal-kriżijiet imfassla għal kull xenarju; jenfasizza, f'dan il-kuntest, il-ħtieġa li tiġi żviluppata Strateġija tal-UE għall-Foresti robusta għal wara l-2020, kif ukoll miżuri ta' ġestjoni tar-riskji, bħat-tisħiħ tar-reżiljenza Ewropea għad-diżastri u tal-għodod ta' twissija bikrija, bil-ħsieb li nkunu mħejjija aħjar għal dawn l-avvenimenti u nipprevenuhom aħjar, li nżidu r-reżiljenza tal-foresti u nagħmluhom aktar reżistenti għall-klima, pereżempju billi nsaħħu l-implimentazzjoni tal-ġestjoni sostenibbli u attiva tal-foresti u permezz tar-riċerka u l-innovazzjoni, li se jagħmluha possibbli li nottimizzaw l-adattabbiltà tal-foresti tagħna; ifakkar li skont l-Aġenzija Ewropea għall-Ambjent, is-sorsi ewlenin tal-pressjoni fuq il-foresti fl-UE jinkludu l-użu l-espansjoni ta' żoni urbani u t-tibdil fil-klima; jenfasizza wkoll il-ħtieġa li jiġu offruti mekkaniżmi ta' appoġġ aħjar kif ukoll riżorsi finanzjarji u strumenti biex is-sidien tal-foresti japplikaw miżuri ta' prevenzjoni kif ukoll ir-restawr taż-żoni affettwati, bħar-riforestazzjoni ta' art deterjorata li mhijiex adatta għall-agrikoltura, b'rikors ukoll għal fondi speċjali għad-diżastri, inkluż permezz ta' intervent straordinarju, bħalma hu l-Fond ta' Solidarjetà tal-Unjoni Ewropea; jappella għall-ħtieġa li tiġi żgurata l-koerenza bejn l-Istrateġija tal-UE għall-Foresti u l-Mekkaniżmu Ewropew għall-Protezzjoni Ċivili; jistieden lill-Kummissjoni u lill-Istati Membri jistabbilixxu mekkaniżmu ta' emerġenza, u jemmen li huwa essenzjali li fil-miżuri agroforestali jiġi inkluż appoġġ għas-silvopastoraliżmu (ragħa tal-foresti) u li l-Istati Membri jiġu mħeġġa jimplimentawh fil-programm li jmiss għall-Iżvilupp Rurali; jenfasizza l-ħtieġa ta' aktar riżorsi u żvilupp tal-ġestjoni tan-nirien ibbażata fuq ix-xjenza u tat-teħid ta' deċiżjonijiet li jieħdu kont tar-riskji, filwaqt li jitqiesu l-għeruq soċjoekonomiċi, klimatiċi u ambjentali tan-nirien tal-foresti; jitlob l-introduzzjoni ta' komponent ta' rispons għall-isfidi komuni relatati mat-tibdil fil-klima; Jistieden lill-Istati Membri jfasslu inizjattivi biex jippreservaw u, fejn meħtieġ, jistabbilixxu foresti b'valur għoli ta' konservazzjoni, bil-mekkaniżmi u l-istrumenti meħtieġa biex jinċentivaw u, fejn applikabbli, jikkumpensaw lis-sidien tal-foresti, sabiex l-għarfien u x-xjenza jkunu jistgħu javvanzaw fir-rigward ta' dawn il-foresti, flimkien mal-preservazzjoni tal-ħabitats naturali; Jirrikonoxxi r-rwol tal-bijodiversità biex jiġi żgurat li l-ekosistemi tal-foresti jibqgħu f'saħħithom u reżiljenti; jenfasizza l-importanza tas-siti tan-Natura 2000, li joffru l-possibbiltà li s-soċjetà tiġi pprovduta diversi servizzi ekosistemiċi, inkluża l-materja prima; jinnota, madankollu, li huma meħtieġa pariri tekniċi u biżżejjed riżorsi finanzjarji ġodda għall-ġestjoni ta' tali żoni; jenfasizza li t-telf ekonomiku kkawżat mill-miżuri ta' protezzjoni għandu jiġi kkumpensat b'mod ġust; jenfasizza l-importanza tal-integrazzjoni prammatika tal-konservazzjoni tan-natura fil-SFM, mingħajr ma neċessarjament jitkabbru ż-żoni protetti u filwaqt li jiġu evitati piżijiet amministrattivi u finanzjarji addizzjonali; jappoġġa l-istabbiliment ta' netwerks maħluqa abbażi ta' inizjattivi mmexxija mill-Istati Membri għal dan il-għan; jistieden lill-atturi statali jew reġjonali jinnegozjaw ir-ripopolazzjoni tal-foresti li jinsabu max-xmajjar, fejn rilevanti, mal-partijiet ikkonċernati speċjalizzati, bl-għan li jinħolqu ħabitats bijodiversi, li wara l-ħolqien tagħhom se jiġu żviluppati servizzi ekoloġiċi, bħall-assorbiment ta' sustanzi ta' ħsara li jiċċirkolaw fl-ilmijiet ta' taħt l-art; jenfasizza r-riżultati tal-istudju ta' evalwazzjoni tal-impatt tal-PAK li jindikaw fejn l-istrumenti u l-miżuri tal-PAK għandhom il-potenzjal li jkunu kontributuri aktar sinifikanti għall-għanijiet tal-bijodiversità, u jinkoraġġixxi l-esplorazzjoni ta' modi li bihom jistgħu jittejbu l-għodod eżistenti; jinkoraġġixxi wkoll aktar riċerka dwar ir-relazzjoni bejn il-bijodiversità u r-reżiljenza; Josserva li kważi 25 % tal-erja totali tal-foresti fl-UE tagħmel pati min-netwerk Natura 2000; Jinnota li n-negozjati mmexxija mill-Kummissjoni Ekonomika għall-Ewropa tan-Nazzjonijiet Uniti u appoġġati mill-Organizzazzjoni tal-Ikel u l-Agrikoltura ffriżaw fuq il-kwistjoni ta' ftehim pan-Ewropew legalment vinkolanti dwar il-foresti, peress li l-Federazzjoni Russa kienet irtirat mill-proċess ta' negozjar; ikompli, madankollu, jappoġġa strumenti robusti biex tingħata spinta lill-SFM fil-livell pan-Ewropew u globali; Jenfasizza li għadd dejjem akbar ta' politiki tal-UE jindirizzaw il-foresti minn direzzjonijiet differenti; jinkoraġġixxi l-ikkompletar tal-proċess li għaddej bħalissa stabbilit mill-Istrateġija attwali tal-UE għall-Foresti biex jiġi żviluppat approċċ ta' sostenibbiltà mhux ibbażat fuq l-użu finali, bl-involviment mill-qrib tal-Kumitat Forestrarju Permanenti u tal-Istati Membri, li jibni fuq l-approċċ f'żewġ stadji tad-Direttiva dwar l-Enerġija Rinnovabbli riformulata; jemmen li l-approċċ f'żewġ stadji jista' jintuża f'politiki oħra li għandhom l-għan li jiżguraw il-kriterji ta' sostenibbiltà tal-bijomassa tal-foresti u l-koerenza transettorjali tal-politiki tal-UE u jippremjaw il-kisbiet relatati mal-ekosistemi, b'mod partikolari l-kisbiet tal-foresti soċjalment sinifikanti relatati mal-klima; fl-istess ħin, jirrikonoxxi li l-forestrija fl-UE diġà topera bl-ogħla standards ta' sostenibbiltà; jinnota li l-approċċ ta' sostenibbiltà għall-bijomassa tal-foresti jrid iqis il-ħtieġa li l-injam ikun kompetittiv meta mqabbel ma' materja prima oħra; jenfasizza l-importanza tal-użu ta' għodod żviluppati mis-suq, u jinkoraġġixxih, bħas-sistemi ta' ċertifikazzjoni tal-foresti li hemm fis-seħħ, bħala mezz xieraq ta' prova biex tiġi vverifikata s-sostenibbiltà tar-riżorsi tal-foresti; Jenfasizza l-importanza kruċjali tal-miżuri tal-foresta u tal-agroforestrija taħt il-PAK u miżuri oħra tal-forestrija, kif ukoll l-iżgurar ta' kundizzjonijiet tas-suq ġusti u kompetittivi fi ħdan l-UE, għall-iżvilupp b'suċċess ta' bijoekonomija ċirkolari sostenibbli, filwaqt li tiġi implimentata l-Istrateġija tal-UE għall-Foresti; ifakkar fil-ħtieġa tal-kontinwità u ta' miżuri espliċiti u mtejba tal-forestrija u tal-agroforestrija taħt il-PAK 2021-2027; jirrimarka li tnaqqis ulterjuri fil-baġit tal-PAK ikollu effett negattiv fuq l-investiment fl-SFM u fuq l-ilħuq tal-objettivi tal-UE fis-settur tal-foresti; iqis li l-SFM għandu jkollha post viżibbli fil-pjanijiet strateġiċi l-ġodda tal-PAK; jenfasizza l-ħtieġa li jitnaqqsu l-piżijiet amministrattivi fil-miżuri tal-forestrija tal-UE u fl-għajnuna mill-istat b'mod ġenerali, pereżempju sabiex tingħata spinta lill-promozzjoni u lill-preservazzjoni tal-veġetazzjoni tal-injam marbuta mal-karatteristiċi tal-pajsaġġ u l-politiki assoċjati mal-pagamenti tal-ewwel u t-tieni Pilastru, u billi jiġu permessi eżenzjonijiet ġenerali li jagħmluha possibbli li tingħata reazzjoni fil-pront għall-isfidi li jsiru lill-foresti; jinsab imħasseb fl-istess ħin li l-miżuri orizzontali tal-Programm tal-Iżvilupp Rurali (PŻR) bħall-miżuri għall-"Bdiewa żgħażagħ" ma jinkludux attivitajiet tal-forestrija, tal-inqas f'xi Stati Membri; Jenfasizza l-benefiċċji tal-assoċjazzjoni bejn ir-ragħa u l-ġestjoni tal-foresti, jiġifieri t-tnaqqis tar-riskju ta' nirien u t-tnaqqis fl-ispejjeż tal-manutenzjoni tal-foresti; iqis li r-riċerka u t-trasferiment tal-għarfien lill-professjonisti f'dan ir-rigward huma kruċjali; jenfasizza l-valur tas-sistemi estensivi tradizzjonali tal-agroforestrija u tas-servizzi tal-ekosistemi li huma jwettqu; jistieden lill-Kummissjoni tikkoordina l-Istrateġija tal-UE għall-Foresti mal-Istrateġija "Mill-Għalqa sal-Platt" sabiex tilħaq dawn l-għanijiet u tippromwovi programmi ta' taħriġ speċjalizzati fl-UE kollha, sabiex il-bdiewa jsiru konxji tal-benefiċċji u l-prattika tal-integrazzjoni tal-veġetazzjoni tal-injam mal-agrikoltura; jieħu nota tal-adozzjoni baxxa tal-għadd kbir ta' miżuri fi ħdan ir-Regolament dwar l-Iżvilupp Rurali 2014-2020 imfassla biex jappoġġjaw l-integrazzjoni intenzjonata tal-veġetazzjoni tal-injam mal-biedja; jirrikonoxxi l-kapaċità tal-agroforestrija li tagħti spinta lill-produttività ġenerali tal-bijomassa f'oqsma speċifiċi, u jissottolinja l-punt li l-ekosistemi mħallta jipproduċu aktar bijomassa u jassorbu aktar karbonju atmosferiku; Jenfasizza li l-Unjoni għandha talloka biżżejjed fondi għall-miżuri għas-settur ibbażat fuq il-foresti, li jikkorrispondi għall-aspettattivi l-ġodda ta' dak is-settur, inkluż l-investiment fl-iżvilupp ta' żoni forestali u fit-titjib tal-vijabbiltà tal-foresti, iż-żamma ta' networks ta' toroq forestali, it-teknoloġija, l-innovazzjoni, u l-ipproċessar tal-forestrija u l-użu tal-prodotti tal-forestrija; Jistieden lill-Istati Membri jallinjaw id-diversi strateġiji u pjanijiet li għandhom għall-ġestjoni tal-forestrija sabiex il-miri rispettivi jkunu jistgħu jiġu segwiti u kkoreġuti kif xieraq meta jkun il-waqt, minflok ma jinħolqu mużajki amministrattivi li mbagħad jheddu l-ilħuq tal-għanijiet stabbiliti fid-dokumenti strateġiċi tagħhom; Jiddispjaċih mill-ommissjoni, fil-proposta tal-PAK għall-perjodu ta' programmazzjoni 2021-2027, rigward l-agroforestrija; iqis li huwa fundamentali li r-regolament li jmiss tal-PAK jirrikonoxxi l-benefiċċji tal-agroforestrija u jkompli jippromwovi u jappoġġa l-istabbiliment, ir-riġenerazzjoni, ir-rinnovazzjoni u l-manutenzjoni tas-sistemi agroforestali; jistieden lill-Kummissjoni tinkoraġġixxi lill-Istati Membri jadottaw fil-Pjanijiet Strateġiċi tagħhom miżuri ta' appoġġ għall-agroforestrija; Jilqa' l-inizjattiva mħabbra mill-Kummissjoni dwar il-"Farm Carbon Forest", li għandha l-għan li tippremja lill-bdiewa li jimpenjaw ruħhom fi proġetti maħsuba biex inaqqsu l-emissjonijiet tas-CO2 jew biex iżidu l-ħżin tas-CO2 sabiex jikkontribwixxu għall-objettiv ta' "newtralità karbonika" fl-2050, fil-kuntest tal-Patt Ekoloġiku l-ġdid; Jissottolinja r-rwol essenzjali tar-riċerka u l-innovazzjoni ta' livell għoli biex jiġi promoss il-kontribut tal-foresti, tal-agroforestrija u tas-settur ibbażat fuq il-foresti ħalli jingħelbu l-isfidi ta' żmienna; jenfasizza l-importanza tal-programmi ta' riċerka u innovazzjoni tal-UE għal wara l-2020, jirrikonoxxi r-rwol tal-Kumitat Permanenti dwar ir-Riċerka Agrikola, u jinnota li r-riċerka u t-teknoloġija għamlu progress kbir minn mindu ġiet introdotta l-Istrateġija tal-UE għall-Foresti fl-2013; jenfasizza kemm hu importanti li tiġi inkoraġġita riċerka ulterjuri dwar, iter alia, l-ekosistemi tal-foresti, il-bijodiversità, is-sostituzzjoni sostenibbli tal-materja prima u l-enerġiji bbażati fuq il-fossili, il-ħżin tal-karbonju, il-prodotti bbażati fuq l-injam u l-prattiki ta' ġestjoni sostenibbli tal-foresti; jitlob li tiġi ffinanzjata b'mod kontinwu r-riċerka dwar il-ħamrija u r-rwol tagħha fir-reżiljenza u l-adattament tal-foresti għat-tibdil fil-klima, il-protezzjoni u t-titjib tal-bijodiversità tal-foresti, kif ukoll il-forniment ta' servizzi oħra tal-ekosistemi u effetti ta' sostituzzjoni, u li tinġabar data dwar metodi innovattivi ta' protezzjoni u ta' bini tar-reżiljenza tal-foresti; jinnota bi tħassib li d-data dwar il-foresti primarji għadha mhix kompluta; jenfasizza li aktar riċerka u finanzjament jagħtu kontribut pożittiv lill-mitigazzjoni tat-tibdil fil-klima, lill-preservazzjoni tal-ekosistemi tal-foresti u lill-istimolu tal-bijodiversità, lit-tkabbir ekonomiku sostenibbli u lill-impjiegi, speċjalment fiż-żoni rurali; jieħu nota tar-rakkomandazzjoni tal-Kummissjoni li kapitalizzazzjoni b'saħħitha tal-innovazzjoni tul il-katina tal-valur tgħin biex jingħata appoġġ lill-kompetittività tas-settur ibbażat fuq il-foresti; jilqa' f'dan ir-rigward l-ambizzjoni klimatika l-ġdida tal-BEI li jiffinanzja proġetti li jistgħu jagħtu spinta lill-opportunitajiet għas-settur ibbażat fuq il-foresti, li jaqdi rwol importanti fis-sostituzzjoni tal-materjali u l-enerġiji bbażati fuq il-fossili; ifaħħar ir-riċerka u l-innovazzjoni relatati mal-foresti li diġà twettqu, speċjalment fl-ambitu tal-programmi Orizzont 2020 u LIFE+; ifaħħar dawk il-każijiet fejn ir-riżultati jikkontribwixxu għall-iżvilupp tal-bijoekonomija sostenibbli, filwaqt li jfittxu bilanċ bejn l-aspetti differenti tal-SFM u jenfasizzaw ir-rwol multifunzjonali tal-foresti; jistieden lill-Kummissjoni tinvesti fir-riċerka dwar is-sejbien ta' soluzzjoni għat-tixrid tal-organiżmi ta' ħsara u mard fil-foresti, u fejn meħtieġ, tintensifika tali riċerka; Jistieden lill-Kummissjoni tieħu inizjattivi, flimkien mal-manifatturi tal-makkinarju tal-forestrija, biex ittejjeb id-disinn ambjentali ta' dak il-makkinarju sabiex tirrikonċilja livell għoli ta' protezzjoni għall-ħaddiema b'impatt minimu fuq il-ħamrija u l-ilma fil-foresti; Jinsab imħasseb li l-erja totali tas-superfiċje tal-foresta naqset bil-kbir fid-dinja kollha mis-snin 1990 'il hawn; jenfasizza l-fatt li d-deforestazzjoni u d-degradazzjoni tal-foresti fid-dinja kollha huma problemi serji; jenfasizza li l-Istrateġija tal-UE għall-Foresti għandha teżerċita influwenza fil-kuntest politiku dinji u tinkludi l-objettivi esterni tal-UE u l-azzjoni dwar il-promozzjoni tal-SFM fid-dinja kollha, kemm bilateralment kif ukoll permezz ta' proċessi multilaterali relatati mal-foresti, filwaqt li tqiegħed l-enfasi fuq miżuri biex titwaqqaf id-deforestazzjoni madwar id-dinja inkluż l-appoġġ għal ktajjen ta' produzzjoni u provvista legali, sostenibbli u mingħajr deforestazzjoni li ma jirriżultawx fi ksur tad-drittijiet tal-bniedem, u biex tiġi żgurata l-ġestjoni sostenibbli tar-riżorsi tal-foresti; jirrimarka li għandhom jiġu żviluppati inizjattivi ta' politika biex jiġu indirizzati b'mod determinat kwistjonijiet barra l-UE, filwaqt li jitqiesu l-gradi differenti ta' ambizzjoni rigward il-politika ambjentali f'pajjiżi tropikali differenti, u l-fatturi li jixprunaw prattiki mhux sostenibbli fil-foresti minn fuq barra s-settur; jenfasizza l-ħtieġa li jiġu implimentati miżuri ta' traċċabbiltà għall-importazzjonijiet u jħeġġeġ lill-Kummissjoni u lill-Istati Membri jrawmu l-kooperazzjoni ma' pajjiżi terzi sabiex jikkonsolidaw standards ogħla ta' sostenibbiltà; jenfasizza l-ħtieġa li tiġi inkoraġġita l-implimentazzjoni tar-Regolament tal-UE dwar l-Injam u l-pjan ta' azzjoni FLEGT (Infurzar tal-Liġi, Tmexxija u Kummerċ fis-Settur Forestali) sabiex tkun tista' ssir prevenzjoni aħjar tad-dħul ta' injam maqtugħ jew miksub illegalment, li jikkostitwixxi kompetizzjoni inġusta għas-settur tal-forestrija Ewropew u fis-suq tal-UE; itenni l-ħtieġa ta' sistemi ta' ċertifikazzjoni u għall-inklużjoni ta' dispożizzjonijiet speċifiċi tal-SFM fil-ftehimiet kummerċjali; jitlob interpretazzjoni koerenti u sistematika tas-sistema ta' diliġenza dovuta tar-Regolament tal-UE dwar l-Injam; Jenfasizza l-importanza tal-edukazzjoni u ta' forza tax-xogħol tas-sengħa u mħarrġa tajjeb f'dak li jirrigwarda l-implimentazzjoni b'suċċess tal-ġestjoni sostenibbli tal-foresti fil-prattika; jistieden lill-Kummissjoni u lill-Istati Membri jkomplu jimplimentaw miżuri u jużaw strumenti Ewropej eżistenti bħall-Fond Agrikolu Ewropew għall-Iżvilupp Rurali (FAEŻR), il-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-programmi ta' taħriġ Ewropej (ET2020) biex jingħata appoġġ lit-tiġdid tal-ġenerazzjonijiet u jiġi kkumpensat in-nuqqas ta' ħaddiema tas-sengħa fis-settur; Jitlob li l-importazzjoni ta' injam akkwistat illegalment tiġi inkluża fil-ftehimiet kummerċjali, bis-sanzjonijiet li għandhom jiġu imposti f'każ ta' ksur; Jistieden lill-Istati Membri u lill-industrija tal-injam jagħmlu kontribuzzjonijiet sostanzjali biex jiżguraw li jiġu riforestati żoni daqs kemm jiġu deforestati; Jisħaq fuq il-ħtieġa li tiġi żviluppata aktar Sistema ta' Informazzjoni dwar il-Foresti għall-Ewropa fl-UE kollha, filwaqt li jitqiesu s-sistemi eżistenti, fl-ambitu tar-responsabbiltà kondiviża tad-Direttorati Ġenerali kollha rilevanti tal-Kummissjoni li jaħdmu fuq suġġetti differenti koperti mis-Sistema ta' Informazzjoni dwar il-Foresti għall-Ewropa; jemmen li l-koordinazzjoni ta' dan l-istrument għandha titwettaq mill-Istrateġija tal-UE għall-Foresti; jenfasizza l-importanza li tiġi pprovduta informazzjoni f'ħin reali, komparattiva, ibbażata fuq ix-xjenza u bbilanċjata dwar ir-riżorsi tal-foresti Ewropej filwaqt li jiġi mmonitorjat jekk il-foresti u r-riżervi naturali humiex ġestiti u ppreservati tajjeb jekk meħtieġ, u filwaqt li jkun hemm fil-mira t-tbassir tal-impatt tad-disturbi naturali li jirriżultaw mit-tibdil fil-klima u l-konsegwenzi tagħhom, b'indikaturi ambjentali u soċjoekonomiċi għall-iżvilupp ta' kwalunkwe politika tal-UE relatata mal-foresti; jinnota li l-inventarji nazzjonali tal-foresti jirrappreżentaw għodda ta' monitoraġġ komprensiva għall-valutazzjoni tal-istokkijiet tal-forestrija u jqisu l-kunsiderazzjonijiet reġjonali; jistieden lill-UE toħloq network ta' monitoraġġ għall-foresti Ewropej biex tiġbor informazzjoni fil-livell lokali, b'rabta mal-programmi ta' osservazzjoni tal-art Copernicus; Jilqa' t-tendenza lejn id-diġitalizzazzjoni fis-settur u jistieden lill-Kummissjoni tikkunsidra l-implimentazzjoni ta' mekkaniżmu diġitali ta' traċċabbiltà tal-injam fl-UE kollha għall-ġbir tad-data, it-trasparenza konsistenti, l-iżgurar ta' kundizzjonijiet ekwi, u t-tnaqqis ta' mġiba mhux kompetittiva u azzjoni ħażina intenzjonata fil-kummerċ tal-injam, fl-UE u barra minnha, permezz ta' sistema ta' verifika; huwa tal-fehma wkoll li tali sistema ta' verifika ttejjeb il-konformità, tillimita u tiġġieled il-frodi finanzjarji, filwaqt li xxekkel il-prattiki tal-kartelli u żżarma l-operazzjonijiet loġistiċi u l-movimenti tal-qtugħ illegali tas-siġar; barra minn hekk jinkoraġġixxi skambji tal-prattiki tajba mal-Istati Membri li diġà implimentaw riformi bħal dawn fil-livell nazzjonali; Jissottolinja l-fatt li l-Istati Membri għandhom kompetenza u rwol ċentrali fit-tħejjija u l-implimentazzjoni tal-Istrateġija tal-UE għall-Foresti għal wara l-2020; jistieden lill-Kumitat Forestrarju Permanenti tal-Kummissjoni biex jappoġġja lill-Istati Membri f'dan il-kompitu; jenfasizza kemm huma importanti l-iskambju tal-informazzjoni u l-involviment parallel tal-partijiet ikkonċernati rilevanti, bħas-sidien u l-maniġers tal-foresti, fil-Grupp ta' Djalogu Ċivili dwar il-Forestrija u s-Sufra, u li jibqgħu jsiru l-laqgħat regolari tiegħu u jiżdiedu l-koordinazzjoni u s-sinerġiji mal-ġestjoni sostenibbli tal-foresti; iħeġġeġ lill-Kummissjoni tinvolvi lill-Parlament fl-implimentazzjoni tal-Istrateġija tal-UE għall-Foresti tal-inqas fuq bażi annwali; jappella għat-tisħiħ tar-rwol tal-ġestjoni sostenibbli tal-foresti sabiex tiġi żgurata l-koordinazzjoni fost il-partijiet ikkonċernati u l-politiki rilevanti fil-livell tal-UE; barra minn hekk, jenfasizza li l-awtoritajiet lokali u reġjonali għandhom rwol ewlieni x'jaqdu fit-tisħiħ tal-użu sostenibbli tal-foresti u, b'mod partikolari, l-ekonomija rurali; jenfasizza l-importanza ta' kooperazzjoni msaħħa bejn l-Istati Membri sabiex jissaħħu l-benefiċċji tal-Istrateġija l-ġdida tal-UE għall-Foresti; barra minn hekk, jistieden lill-Kummissjoni u lid-Direttorati Ġenerali tagħha b'kompetenzi relatati mal-foresti biex jaħdmu strateġikament ħalli jiżguraw il-koerenza fi kwalunkwe xogħol relatat mal-forestrija u jsaħħu l-ġestjoni sostenibbli tal-foresti; Iħeġġeġ lill-Istati Membri jagħtu prijorità lit-tkomplija tat-taħriġ vokazzjonali ta' kwalità għolja fis-snajja' relatati mal-kostruzzjoni ekoloġija u l-injam , u jipprovdu n-nefqa u l-investiment pubbliċi meħtieġa fil-qasam sabiex jantiċipaw il-ħtiġijiet futuri tal-industrija tal-injam tal-UE; Ifakkar fil-wegħda tal-Kummissjoni dwar it-tolleranza żero għan-nuqqas ta' konformità; jenfasizza li għadd ta' każijiet ta' ksur attwalment miftuħa kontra l-Istati Membri jindirizzaw valuri insostitwibbli tal-ekosistemi tal-foresti Ewropej, u jħeġġeġ lill-Kummissjoni taġixxi malajr f'dawn il-każijiet; Iħeġġeġ lill-Kummissjoni biex, b'koordinazzjoni mas-servizzi ta' spezzjoni tax-xogħol tal-Istati Membri, tivverifika li l-makkinarju introdott fis-suq u użat mill-industrija tal-injam jikkonforma mad-Direttiva 2006/42/KE dwar il-makkinarju u li huwa mgħammar b'sistema ta' estrazzjoni u ġbir tas-serratura; Jinsab konvint li l-Istrateġija tal-UE għall-Foresti għandha tippromwovi u tappoġġja l-kondiviżjoni tal-aħjar prattiki fir-rigward tal-implimentazzjoni tal-SFM, it-taħriġ vokazzjonali għall-ħaddiema u l-maniġers tal-foresti, ir-riżultati fis-settur tal-foresti u l-kooperazzjoni mtejba fost l-Istati Membri fir-rigward tal-azzjonijiet transfruntiera u l-kondiviżjoni tal-informazzjoni, sabiex jiġi żgurat it-tkabbir ta' foresti Ewropej b'saħħithom; barra minn hekk, jenfasizza l-ħtieġa ta' komunikazzjoni mtejba dwar l-importanza tal-ġestjoni sostenibbli taż-żoni forestali, flimkien mal-possibbiltà li jiġu estiżi, implimentati u kkoordinati kampanji ta' informazzjoni dwar in-natura multifunzjonali tal-foresti u l-ħafna benefiċċji ekonomiċi, soċjali u ambjentali pprovduti mill-ġestjoni tal-foresti fil-livelli rilevanti kollha tal-UE, sabiex iċ-ċittadini kollha jsiru konxji tar-rikkezza ta' dan il-wirt u tal-ħtieġa li nimmaniġġjaw, inżommu u nużaw b'mod sostenibbli r-riżorsi tagħna biex nevitaw kwalunkwe kunflitt fis-soċjetà; Jinkoraġġixxi lill-Istati Membri jħeġġu lill-partijiet ikkonċernati tal-forestrija rispettivi tagħhom biex jilħqu parti usa' tal-popolazzjoni permezz ta' għodod u programmi edukattivi, kemm għall-istudenti kif ukoll għall-persuni ta' etajiet oħra, filwaqt li jenfasizzaw l-importanza tal-foresti kemm għall-attivitajiet immexxija mill-bniedem kif ukoll għall-preservazzjoni tal-bijodiversità u tal-ekosistemi varjati; Jinnota li d-diġitalizzazzjoni u t-teknoloġiji sostenibbli jaqdu rwol ewlieni biex jipprovdu valur miżjud fl-iżvilupp ulterjuri tas-settur ibbażat fuq il-foresti; jistieden lill-Kummissjoni u lill-Istati Membri jinkoraġġixxu t-trasferiment tal-għarfien u tat-teknoloġija u l-kondiviżjoni tal-aħjar prattiki dwar, pereżempju, il-ġestjoni sostenibbli u attiva tal-foresti; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2020-0257_MT.docx